Μειωμένα κατά 6 σεντ. το λίτρο θα είναι από τα μεσάνυχτα της Δευτέρας 17 Δεκεμβρίου, τα καύσιμα. Σήμερα το απόγευμα η Ολομέλεια της Βουλής αναμένεται να εγκρίνει την πρόταση νόμου των ΔΗΣΥ και ΔΗΚΟ για μείωση του φόρου κατανάλωσης στη βενζίνη, στο πετρέλαιο κίνησης και στο πετρέλαιο θέρμανσης. Η μείωση είναι της τάξης των 5 σεντ το λίτρο, ωστόσο μαζί με το ΦΠΑ η μείωση θα φτάσει περίπου τα 6 σεντ το λίτρο.

Αν και αρχικά είχε λεχθεί πως η μείωση των καυσίμων θα εφαρμοζόταν εντός της εβδομάδας, ωστόσο χθες αποφασίστηκε ότι η μείωση θα τεθεί σε εφαρμογή από την Τρίτη 18 Δεκεμβρίου. Μετά τη σημερινή ψήφιση της πρότασης νόμου η νομοθεσία θα δημοσιευθεί στην Επίσημη Εφημερίδα της Δημοκρατίας και στη συνέχεια ο υπουργός Ενέργειας αναμένεται να προχωρήσει στην έκδοση διατάγματος. Παράλληλα το Τμήμα Τελωνείων θα προχωρήσει στην καταγραφή των αποθεμάτων καυσίμων των πρατηρίων για να υλοποιηθεί ο επιδιωκόμενος σκοπός της πρότασης.

ΔΙΑΒΑΣΤΕ ΕΠΙΣΗΣ: Ανάσα από μειώσεις στα καύσιμα

κυβέρνηση, παρόλο που θεωρεί πως η πρόταση νόμου δεν συνάδει προς τη γενικότερη πολιτική για εξοικονόμηση ενέργειας, δεν θα φέρει ένσταση. Η μείωση των εσόδων του κράτους από τη μείωση του συντελεστή του ειδικού φόρου κατανάλωσης κατά 5 σεντ το λίτρο με τον οποίο επιβαρύνονται η βενζίνη, το πετρέλαιο κίνησης και το πετρέλαιο που χρησιμοποιείται για σκοπούς θέρμανσης, θα ανέλθει στα €48,4 εκατ. Μαζί με το ΦΠΑ τα έσοδα που θα χάσει το κράτος θα ανέλθουν στα €57,5 εκατ.

ΔΙΑΒΑΣΤΕ ΕΠΙΣΗΣ: Στην έκτακτη ολομέλεια της Τετάρτης η πρόταση νόμου για καύσιμα

Ο πρόεδρος του ΔΗΣΥ Αβέρωφ Νεοφύτου σε μήνυμά του στο twitter, σημειώνει «πως συνεργαζόμενοι κυβέρνηση και Βουλή μπορούμε να προσφέρουμε περισσότερα στην κοινωνία». Εξάλλου το ΔΗΚΟ σε ανακοίνωσή του αναφέρει πως η έγκριση της πρότασης νόμου θα οδηγήσει στην εκτόνωση της οικονομικής πίεσης που ασκείται στο λαό από την αύξηση στην τιμή των καυσίμων, με θετικό αντίκτυπο σε όλα τα νοικοκυριά. Υποδεικνύει επίσης πως η πρόταση νόμου αποτελεί μέρος μιας σειράς προτάσεων του ΔΗΚΟ που έχουν γίνει αποδεκτές από την κυβέρνηση και που σκοπεύουν να επιστρέψουν στο λαό, ένα κομμάτι από αυτά που έχει δώσει, στην προσπάθεια να διασωθεί η οικονομία.